Urmareste Modifică dimensiunea fontului: Play

Bucureşti, 12 iul /Agerpres/ - Prim-ministrul Mihai Tudose spune că va urmări personal efortul de îmbunătăţire a absorbţiei fondurilor europene, precizând că aceşti bani sunt necesari pentru a susţine creşterea economică.



Potrivit unui comunicat al Guvernului, transmis AGERPRES, premierul Tudose a avut, miercuri, o întâlnire de lucru cu vicepremierul Sevil Shhaideh, ministru al Dezvoltării Regionale, Administraţiei Publice şi Fondurilor Europene, şi cu ministrul delegat pentru Fonduri Europene, Rovana Plumb, după întrevederile avute, la Bruxelles, cu mai mulţi oficiali europeni.



Şeful Executivului a cerut celor doi miniştri să pregătească, cu prioritate, până la 20 septembrie, simplificarea tuturor procedurilor necesare pentru absorbţia fondurilor europene.



"Voi urmări personal tot acest efort de îmbunătăţire a absorbţiei fondurilor europene. Avem nevoie de aceşti bani pentru a susţine creşterea economică. Miniştrii au tot sprijinul meu pentru a debloca sau accelera lucrurile, astfel încât să recuperăm întârzierile", a declarat Tudose.



De asemenea, şeful Guvernului a cerut miniştrilor Shhaideh şi Plumb să se asigure că procedurile necesare pentru începerea construcţiei celor trei spitale regionale pot fi finalizate până la sfârşitul acestui an, astfel încât lucrările să înceapă de anul viitor, conform celor discutate şi marţi la Bruxelles, se mai arată în comunicat.



Marţi, premierul Mihai Tudose a afirmat, la Bruxelles, vorbind despre fondurile europene, că în această săptămână s-a reuşit deblocarea a 600 de milioane de euro.



"O veste bună este că (...) s-a reuşit ca, săptămâna aceasta, să se deblocheze 600 de milioane de euro prin acele celebre autorităţi de management, care încep să fie validate. E un prim semn bun. (...) De la 1 ianuarie, încercăm să descâlcim şi să implementăm aceste lucruri după guvernarea din 2016, care a avut absorbţie (...) zero şi n-am găsit nicio autoritate de management în funcţiune", a declarat Tudose.



El a făcut referire şi la deblocarea fondurilor pentru proiectul care vizează construirea a trei spitale regionale.



"Aşteptăm proiectul de la Banca Europeană de Investiţii până în septembrie. (...) Angajamentul nostru este ca din septembrie până la terminarea anului să terminăm şi noi procedurile de achiziţie publică, pentru ca, de la anul, să înceapă lucrările efectiv", a mai spus Tudose. AGERPRES/(AS - autor: Mădălina Cerban, editor: Georgiana Tănăsescu)